Tonny Thorup, direktør for Destination NORD, er ikke i tvivl: Det er helt hen i vejret, at over 600 udenlandske tandlæger ikke kan få tilladelse til at arbejde som tandlæger i Danmark, når der netop er mangel på tandlæger – ikke mindst i Nordjylland. - Det skriger jo til himlen, at vi som samfund står og mangler arbejdskraft, og så går der sådan set nogle rundt med den uddannelse, vi har behov for, men på grund af et eller andet sindrigt Djøf-system kan man ikke få det godkendt, siger han. Bemærkningen falder, efter vi her på TV2 Nord har omtalt, hvordan der er tandlægemangel i Nordjylland. Regeringen vil derfor etablere en tandlægeuddannelse i Hjørring. Men samtidig befinder der sig lige nu 620 udenlandske tandlæger i Danmark, som dog ikke kan få lov til at arbejde som tandlæger lige med det samme. Deres faglige evner skal nemlig først godkendes af de danske myndigheder – en proces, som kan tage flere år. - Så må vi lave en praktikordning, så de hurtigere kan komme i spil. Det er lige så ens ’ører bløder’ over at høre det her, siger Jeanett Kaare, partner i reklamebureauet Weltklasse, der også sidder med i ugens panel. Heller ikke debattør og foredragsholder, Christian Borrisholt Steen, har meget tilovers for situationen. - Det virker jo, som vi er i gang med at ’smide guld på gaden’ – alt imens børn og unge ikke får tjekket deres tænder så ofte, som de burde, siger han. Frisørjubilar og rustne isbrydere I programmet runder panelet også et par af ugens andre højdespringere. For eksempel historien om den lokale frisør i Sulsted, Bente Jensen. Hun har været frisør i 60 år og har ingen planer om at gå på pension foreløbig – heller ikke selvom dåbsattesten efterhånden nærmer sig de 80 somre. Historien har i skrivende stund fået over 3.000 reaktioner, mere end 300 kommentarer og er blevet set på TV2 Nords facebookside 77.000 gange. Og at den livsbekræftende frisør fra Sulsted tiltrækker sig så massiv opmærksomhed, kommer ikke bag på panelets medlemmer. - Hun er på mange måder bare et godt, nordjysk forbillede, konkluderer Jeanett Kaare, mens Tonny Thorup kalder historien om Bente Jensen for den bedste studievejledning, han længe har set. - Der er bare ikke noget mere fantastisk end folk, der bliver så glade for deres job. Det er fuldstændig ligegyldigt, hvad man laver, siger han. Hør desuden hvad panelet siger til historien om de to isbrydere, ’Danbjørn’ og ’Isbjørn,’ som staten forgæves har forsøgt at sælge siden 2013. Skibene har nu ligget stille ved kajen i Hals så længe, at de er begyndt at ruste. Se hele programmet i aften klokken 19.50 på TV2 Nord Salto eller allerede nu i playeren over artiklen. Se hele indslaget, som omtales i DigiTALT - frisør i 60 år:

Referat:
Der bliver ikke lagt fingre imellem i denne uges udgave af DigiTALT, hvor det blandt andet handler om tandlægemangel i Nordjylland.